AOT คาด “โควิด” ฉุดรายได้งวดปี 63 หด 50% ลุ้นจราจรทางอากาศเดือนส.ค.เริ่มฟื้น
บริษัท ท่าอากาศยานไทย จำกัด (มหาชน) หรือ AOT เปิดเผยข้อ …
AOT คาด "โควิด" ฉุดรายได้งวดปี 63 หด 50% ลุ้นจราจรทางอากาศเดือนส.ค.เริ่มฟื้น
17 มิ.ย. 2563

บริษัท ท่าอากาศยานไทย จำกัด (มหาชน) หรือ AOT เปิดเผยข้อมูลผ่านตลาดหลักทรัพย์แห่งประเทศไทย (ตลท.) โดยระบุว่า ตามที่ได้เกิดสถานการณ์แพร่ระบาดของโรคติดเชื้อไวรัสโคโรนา 2019 ซึ่งได้ทวีความรุนแรงเพิ่มขึ้นหลายประเทศ ส่งผลกระทบต่อการเดินทางทางอากาศอย่างรุนแรง ทำให้ท่าอากาศยานที่อยู่ในความรับผิดชอบดำเนินงานของบริษัท ท่าอากาศยานไทย จำกัด (มหาชน) หรือ AOT ทั้ง 6 แห่ง โดยในการประชุมคณะกรรมการ วันนี้ (17 มิ.ย.) ได้รายงานข้อมูลวิเคระห์สถานการณ์ผลกระทบในปัจจุบัน และประมาณการปริมาณการจราจรทางอากาศระหว่างปีงบประมาณ 2563 ถึง 2566 ดังนี้
1.ในปีงบประมาณ 2563  คาดว่าจะมีเที่ยวบินรวม 491,900 เที่ยวบิน และมีผู้โดยสารรวม 69.04 ล้านคน หรือมีอัตราการเติบโตที่ลดลงร้อยละ 45.1 และ 51.3 ตามลำดับ สำหรับปริมาณการจราจรภายในประเทศจะเริ่มฟื้นตัวอย่างต่อเนื่องตั้งแต่เดือนสิงหาคม 2563 จนกลับมามีปริมาณการจารจรเป็นปกติ (ที่ระดับเดิมของปี 2562) ในเดือนตุลาคม 2565 ส่งผลให้คาดว่าในปีงบประมาณ 2565 ทอท. จะมีเที่ยวบินรวม 761,800 เที่ยวบิน และ มีผู้โดยสารรวม 108.87 ล้านคน หรือมีการเปลี่ยนแปลงเมื่อเทียบกับปี 2562 ลดลงร้อยละ 15.0 และ 23.3 ตามลำดับ และคาดว่าในปีงบประมาณ 2566 จะมีปริมาณเที่ยวบินรวม 902,200 เที่ยวบิน และมีผู้โดยสารรวม 144.20 ล้านคน หรือมีอัตราการเติบโตเพิ่มขึ้นร้อยละ 0.7 และ 1.6 ตามลำดับ
2.การประมาณการดังกล่าวข้างต้นอยู่ภายใต้สมมติฐานที่คาดว่ายังคงมีการระบาดระลอกที่ 2 ในหลายประเทศที่เป็นเป้าหมายในการทำความตกลงระหว่างประเทศอนุญาตให้เดินทางระหว่างกันภายใต้เงื่อนไขด้านสาธารณสุขตามข้อกำหนดของแต่ละประเทศ (Travel Bubble) และรัฐบาลจำเป็นต้องใช้มาตรการกำหนดพื้นที่กักกันโรคสำหรับผู้ที่เดินทางมาจากต่างประเทศ (State Quarantine) กับหลายประเทศที่เป็เส้นทางหลักของเที่ยวบินระหว่างประเทศของประเทศไทย ซึ่งจะส่งผลให้การเพิ่มขึ้นของผู้โดยสารระหว่างประเทศยังเป็นแบบค่อยเป็นค่อยไป โดยคาดว่าจะมีการค้นพบวัคซีนโควิด-19 และมีการจำหน่ายวัคซีนได้ในเดือนกรกฎาคม 2564 จนสามารถ ควบคุมการระบาดทั่วโลกได้ ทำให้เศรษฐกิจหลักของประเทศจะเริ่มฟื้นตัวในเดือนมกราคม 2565 จนกลับมามีปริมาณ การจราจรที่ระดับปกติของปี 2562 ในเดือนตุลาคม 2565
3.ในส่วนของประมาณการรายได้จากการดำเนินงานอันเนื่องมาจากผลกระทบจากจำนวน เที่ยวบินและผู้โดยสารที่ลดลงดังกล่าว ในปีงบประมาณ 2563 ทอท. คาดว่าจะมีรายได้ลดลงจากปีงบประมาณ 2562 ในอัตราร้อยละ 50.70 และในปีงบประมาณ 2564 จะมีรายได้ลดลงจากปีงบประมาณ 2563 ในอัตราร้อยละ 42.21 ทั้งนี้ หากกรณีมีสถานการณ์เปลี่ยนแปลงไปจากที่คาดการณ์ไว้ และมีผลกระทบต่อปริมาณการจราจรทางอากาศ และประมาณการรายได้ของ ทอท. อย่างมีนัยสำคัญ ทอท. จะได้รายงานให้ตลาดหลักทรัพย์แห่งประเทศไทยทราบ โดยเร็วต่อไป